वाग्मती ‘सी’ डिभिजन छनोट च्याम्पियन
सर्लाहीको वाग्मती युवा क्लबले गोलबजार स्पोर्टिङ क्लब सिराहालाई पराजित गर्दै सहिद स्मारक ‘सी’ डिभिजन लिग छनोट प्रतियोगिता जितेको छ । विमल घिसिङको गोलमा वाग्मतीले एन्फा कम्प्लेक्स सातदोबाटोमा बिहीबार फाइनलमा गोलबजारलाई १–० ले पराजित गरेको हो ।
काठमाडौँ — सर्लाहीको वाग्मती युवा क्लबले गोलबजार स्पोर्टिङ क्लब सिराहालाई पराजित गर्दै सहिद स्मारक ‘सी’ डिभिजन लिग छनोट प्रतियोगिता जितेको छ । विमल घिसिङको गोलमा वाग्मतीले एन्फा कम्प्लेक्स सातदोबाटोमा बिहीबार फाइनलमा गोलबजारलाई १–० ले पराजित गरेको हो ।फाइनल पुगेसँग यसअघि नै यी दुई टोली सी डिभिजनमा बढुवा भइसकेका थिए । उपाधि भिडन्तमा वाग्मतीले बाजी मारेको हो । राउन्ड रोबिन लिगपछि नकआउटका आधारमा भएको प्रतियोगिताको फाइनलमा पुग्दै वाग्मती र गोलबजार ‘सी’ डिभिजनमा बढुवा भएका हुन् ।वाग्मतीले धेरै अघिदेखि गरेको मिहिनेत अहिले नतिजामा देखिएको प्रशिक्षक रोजित केसीले बताए । नेपालको युवा टोलीबाट प्रतिनिधित्व गरिसकेका तथा जावलाखेल युथ क्लब र संकटा क्लबबाट ‘ए’ डिभिजन फुटबल खेलेका रोजित दुई वर्षअघि वाग्मतीको प्रशिक्षकमा नियुक्त भएका थिए । त्यसअघि वाग्मतीलाई एन्फाका प्रशिक्षक सुनील श्रेष्ठले प्रशिक्षण दिएका थिए । छनोटमा ६४ टिम सहभागी थिए, त्यसमा अधिकांश मोफसलका टिमले प्रतिस्पर्धा गरेका थिए । सहभागी टोलीलाई १६ समूहमा विभाजन गरेर खेलाइएको थियो । त्यसपछि त्यसको समूह विजेता टोलीहरू नकआउट चरणमा प्रतिस्पर्धा गरेका थिए ।